### Beslutningstema

Det skal besluttes, om der skal gives landzonetilladelse til opførelse af en helårsbolig på [adresse], 6792 Rømø

### Historik

Teknik- og Miljøudvalget besluttede d. 13. juni 2023 at meddele landzonetilladelse som ansøgt til opførelse af en helårsbolig på 210 m2. Den 19. juni 2023 blev forvaltningen gjort opmærksom på, at ikke alle de omkringliggende naboer var blevet nabohørt, og derfor blev tilladelsen tilbagekaldt samt foretaget en ny nabohøring.

Der er søgt landzonetilladelse til opførelse af en helårsbolig på ejendommen matr. nr. 470 Kirkeby, [adresse], beliggende [adresse], 6792 Rømø.

Boligen bliver på 210 m2. Boligens facader opføres med træbeklædning i mørke sort/brune farver, og tagbeklædning bliver med sorte betontagsten. Højden bliver 4,45 m. Husets facader opføres med træbeklædning i mørke farver sort/brune, og taget bliver med sorte betontagsten. Højden på huset bliver 4,45 m.

Ejendommen har en størrelse på 2.003 m2 og er vokset til med træer og anden naturlig vegetation. Byggeri af en helårsbolig kræver ikke samme grundstørrelse som det tilstødende udlagte sommerhusområde

I indsigelserne fra høringen forud for d. 13. juni 2023 henvises der til, at Elmegårdsvej 5 i Kommuneplan 1993-2005 for tidligere Skærbæk Kommune er beliggende i rammeområde 8.L.1 - det åbne land. Det åbne lands anvendelse er her fastlagt til jordbrugsformål, og følgende er gældende for rammeområde 8.L.1:

* Der kan i landdistriktet etableres vej- og stianlæg samt tekniske anlæg i overensstemme med hovedstrukturens principper.
* Værdifulde jordbrugsområde skal værnes, samt de landskabelige værdier beskyttes og gøres tilgængelig for befolkningen under hensyn til landskabets sårbarhed.

Kommuneplan 1993-2005 blev aflyst den 31. marts 2011 og blev erstattet af Kommuneplan 2009-2021. I forbindelse med udarbejdelsen af Kommuneplanen udgik rammeområde 8.L.1.

I den nuværende Kommuneplan 2017-2029 er der ingen kommuneplanramme for Elmegårdsvej 5.

Ejendommen er en ubebygget grund, som er beliggende i landzone lige op af et lokalplanlagt sommerhusområde. Der er ingen kommuneplanramme eller lokalplan for ejendommen. Ejendommen er beliggende i en gruppe af fem selvstændige matrikler, som støder op til det eksisterende sommerhusområde, Anne Winther. De fire andre matrikler er bebygget, så forvaltningens vurdering er, at projektet betragtes som huludfyldning.
Det vurderes ikke, at der umiddelbart vil være yderligere udstyknings- eller udbygningsmuligheder i området.

I Tønder Kommune finder Lov om boligforhold (tidligere nævnt som boligreguleringsloven) ikke anvendelse. Det betyder, at det kun er ganske få områder i kommunen, hvor der er bopælspligt, og de er reguleret ved lokalplaner og servitutter. Da der ingen servitut eller lokalplan er for [adresse], er der ikke krav om bopælspligt på ejendommen.

Et udkast til landzonetilladelsen har været sendt i partshøring og nabohøring. Naboerne er kommet med indsigelser imod projektet. Indsigelser og dokumenter fra sag fra 2007 er vedlagt som bilag.

[adresse] har også haft udkastet til landzonetilladelsen i høring, da ejendommen er beliggende inden for kirkelandskabet og kirkebyggelinjen. [adresse] havde ingen bemærkninger til projektet.

### Sagsfremstilling

Da der ikke er kommet væsentlige nye oplysninger i forbindelse med den nye nabohøring, er forvaltningens sagsfremstilling og indstilling den samme som tidligere.

En del af indsigelserne fra den nye nabohøring handler om begrebet huludfyldning.

[adresse] er en ubebygget grund, hvis beliggenhed gør, at der er et hul i husrækken. Det er forvaltningens vurdering, at opførelse af en bolig på ejendommen er huludfyldning. Det er den administrationspraksis, forvaltningen har, i forhold til begrebet huludfyldning.

Forvaltningen har forlagt de nye indsigelser for ansøgeren, der anfører, at disse er gentagelser fra den første høringsrunde.

Naboernes indsigelser og dokumenter fra sagen fra 2007 er vedlagt sagen som bilag.

### Lovgrundlag

Planloven.

### Fagchefen for Plan og Udvikling indstiller,

|  |  |
| --- | --- |
| at | der gives landzonetilladelse til opførelse af en helårsbolig på [adresse], 6792 Rømø. |

### Beslutning

Indstillingen ikke godkendt med den begrundelse, at hensynet til områdets beboere, herunder vægtning af de indkomne indsigelser, samt til eksisterende bebyggelsers samlede karakter og udtryk skal veje tungere end argumentet om huludfyldelse.

Udvalget erklærede Werner Rasmussen for inhabil i sagen. Aksel Nissen deltog ikke i behandlingen af punktet.